39. schôdza NR SR - 12.deň - A. dopoludnia
Dátum: 2025-09-26
Poslanec: Hazucha, Ivan (SMER - SD)
Druh vystúpenia: Vystúpenie v rozprave

... neziskovkami, že to ľudia v nich sa angažujúci robia nezištne a z presvedčenia. Minulý týždeň tu od kolegýň z opozície zaznelo, že je nekorektné alebo nefér vťahovať do politických hier a prekáračiek rodinu. Naozaj s tým súhlasím, aj mňa a, myslím, že každého z nás by to bolelo, ale, po prvé, nerobíte to, pani kolegovia z opozície, aj vy, milé kolegyne aj kolegovia z PS, pri každej možnej príležitosti? Nerobia to aj vám naklonené médiá a mimovládky? Vtedy vám to nevadí? Vôbec si nepamätám, že by ste na toto niekedy kriticky poukázali. A po druhé, vaša politika najmä u vás, milí kolegovia a kolegyne z Progresívneho Slovenska, nie je založená na poukazovaní rôznosti, na rôznosť názorov a rôznosť riešení problémov, s ktorými ako krajina zápasíme. V tom sa len hmlisto krútite, tápate, zahmlievate, neurčito frázujete. Najmä na námestiach sa skrývate za veľmi prázdne, otrepané a klamlivé gestá a heslá, ktoré by som aj ja, jednoduchý človek z Rimavskej Soboty, hanbil by som sa ich verejne prezentovať. Ale asi vám to zaberá. Takže vás súboj s nami je založený najmä na veľmi tvrdej a veľmi nevyberanej a vykonštruovanej kritike takmer všetkého, čo urobíme. A denne si pomáhate rôznymi pomenovaniami na našu adresu. Asi najčastejšie babráci, neschopáci, spackali ste to, mafiáni, rozkrádači, zlodeji a tak ďalej a tak ďalej. Ale keď to hovoríte a hovorí to aj váš pán predseda na tribúnach, tak si myslím, že oprávnene očakávam, že bude on aj vy všetci, horliví kritici, čistý ako ľalia. Veď akým právom chcete hodiť kameňom, keď sami nie ste bez viny? Ja si nedovolím súdiť možné pochybenie občianskeho združenia Projekt Fórum, kde pôsobí pani Šimečková. Nemám na to dostatok informácií overených, ani kompetenciu a ani odbornosť. Pán predseda Šimečka viackrát uviedol, že sa mohla stať účtovná chyba. Nemám v tejto oblasti skúsenosti, nikdy som nežiadal o žiadne granty, ale pochopím, že keď je možné osloviť viaceré potenciálne zdroje, tak sa pošlú žiadosti na viaceré miesta, to je normálne. Keď potom je jedna aktivita podporená z jedného zdroja, pochopím, že sa možno zabudne stiahnuť ďalšia žiadosť na tú istú aktivitu. Ale keď reálne prídu finančné prostriedky z dvoch zdrojov na tú istú aktivitu, na ten istý projekt a rozhodnem sa sám seba štedro odmeniť a aj svoju kolegyňu, aj keď sme sa predtým obávali, či to vôbec podporu budeme vedieť vykryť, tak to si už nemyslím, že sa to nedá postrehnúť. Ale nechcem konšpirovať. Možno sa všetko vysvetlí a všetko bude inak. Práve preto podporím toto uznesenie na vykonanie auditu. Nech sa prešetrí, či doterajší systém kontroly bol taký nedokonalý, že sa objektívne systémovo nedala zistiť duplicita či triplicita vyplácaných podpôr, alebo sa zámerne prižmurovalo očko, dve. A mne vôbec nejde len o občianske združenie pani Šimečkovej alebo aktivity ich rodín, jej rodi... ich rodinných príslušníkov pána Šimečku. Budem zvedavý na výsledky auditu aj iných občianskych združení a neziskových organizácií, ktoré sa stavali do úloh morálnych a odborných autorít, aj keď reálne voči občanom za nič nikdy neniesli zodpovednosť a mali len jednu jedinú úlohu – politický aktivizmus v prospech jedného prúdu za každú cenu. Na záver si ale neodpustím konšpiráciu. Pokiaľ sa zverejnené podozrenia ukážu ako pravdivé a boli neoprávnene použité prostriedky, finančné prostriedky, som zvedavý, ako sa, kolegyne a kolegovia z Progresívneho Slovenska, zachováte. Často vstupujete do svedomia svojim politickým oponentom a žiadate ich o odstúpenie alebo odvolanie. Budete to žiadať od svojho predsedu? Hádam nechcete mať za predsedu človeka, ktorý vodu káže a s rodinkou vínko pije? Či? V tomto prípade budete tolerantní a privriete aj kurie oká? Alebo si zachováte tvár a budete zásadoví? Som zvedavý. Samozrejme, stále hovorím, len pokiaľ sa preukáže pravdivosť pochybení. Ďakujem pekne. (Potlesk.)